*Sporočilo za javnost*

**PRVA SLOVENSKA UPRIZORITEV DRAME DOLG**

**Celje, 17. maj 2022 – V Gledališču Celje bo v kratkem zadnja premierna uprizoritev v letošnji sezoni. Gre za prvo slovensko uprizoritev drame *Dolg* britanske dramatičarke Alexandre Wood*.* Drama v ospredje postavlja težavne družinske odnose in socialno krizo, ki je ljudi prignala do roba zloma. Večerovo nagrado za igralske dosežke v sezoni 2020/21 prejme Lučka Počkaj.**

Ustvarjalci predstave so prevajalka **Tina Mahkota**, režiser **Juš Zidar**, dramaturginja **Tatjana Doma**, scenografka **Sara Slivnik**, kostumografka **Tina Bonča** in lektorica **Živa Čebulj.**

**Igrata**

Lučka Počkaj in Maša Grošelj

*Dolg* je dvogovor med materjo in hčerjo, ki v ospredje postavlja toksičen družinski odnos in socialno krizo, ki povzroča številne travme na različnih družbenih mikroravneh, predvsem pa vpliva na medosebne odnose. Hči po diplomi dobi službo kot osebna asistentka vplivnega direktorja v banki. Mati je prepričana, da mu je v zameno ponudila spolne usluge. Direktor ni spolni plenilec in ni pohlepni grabežljivec – a matere o tem ni mogoče prepričati.

Zastrupljen odnos med materjo in hčerjo je posledica družbenih razmer. Ekonomska kriza je usodno posegla v družinsko intimo. Socialne varnosti ni več. Mlajša generacija je prisiljena v nenehno dokazovanje svojih sposobnosti, starejša pa je oropana varne starosti in tone v revščino, zato so mladi prisiljeni prevzeti finančno skrb za svoje starše. Z njunim dialogom se odpira prepad med generacijama, oropanima prihodnosti. Njun odnos ni odnos žrtve in rablja, temveč odnos med ženskama različnih generacij, ki ju povezuje prihodnost, zaznamovana z razpadom socialnega sistema.

V uprizoritvi se dialoški del, ki se osredotoča na propadajoči odnos med materjo in hčerko, prepleta z avtorskimi prizori, ki razkrivajo širši družbeni kontekst socialne bede.

Igra nam zastavlja vprašanja in ne daje odgovorov – kakšni smo in kako naj živimo, kako naj se vedemo drug do drugega, ko naše odnose zastruplja družbena kriza? Kakšni odnosi so sploh še možni v ozračju, zastrupljenem z diktatom divjega kapitalizma?

Strokovna žirija v sestavi Petra Vidali, Juš Zidar in Alojz Svete (predsednik) je soglasno odločila, da Večerovo nagrado za igralske dosežke v sezoni 2020/21 prejme Lučka Počkaj za vlogi v predstavi *Tista o bolhah* in *Bodi gledališče!* v režiji Ivane Djilas ter Jasne v *Gorazdovem vozlu* v režiji Ajde Valcl. Iz utemeljitve:

*»Priznano dramsko igralko Lučko Počkaj odlikujeta tako odrska prezenca in prevzemajoča domišljija kot spretnost izpeljave igralskih kreacij v različnih režijsko-postavitvenih praksah in širokem naboru dramskih žanrov. Njene stvaritve označuje gibalna spretnost in premišljena raba detajla. Loteva se jih z največjo možno mero igralske čustvene inteligence, pa tudi študioznosti pri sami razčlembi lika. Izpovedna moč Lučke Počkaj se udejanja z iskreno vzpostavitvijo partnerskega dialoga in ne nazadnje prodornega stika z občinstvom.*

*Vse to so redke sposobnosti in vrednosti ustvarjalke, ki je popolnoma predana svojemu poklicu. S svojim zanosom, željo po uveljavitvi doseganja igralskih presežkov ter voljo po ustvarjanju Lučka Počkaj ostaja sinonim za dostojanstvo, ki ga izkazuje igralskemu poslanstvu in ki je stalnica samo njej lastni kreativni igralski odličnosti.«*

Slavnostna podelitev nagrade bo v četrtek, 19. maja, po premierni uprizoritvi drame *Dolg.*

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821